KOMISJONI OTSUS,

30. november 2009,

millega kehtestatakse puitmööblile ühenduse ökomärgise andmise ökoloogilised kriteeriumid

(teatavaks tehtud numbri K(2009) 9522 all)

(EMPs kohaldatav tekst)

(2009/894/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Euroopa Parlamendi ja nõukogu 17. juuli 2000. aasta määrust (EÜ) nr 1980/2000 ühenduse muudetud ökomärgise andmise süsteemi kohta, (1) eriti selle artikli 6 lõike 1 teist lõiku,

olles nõu pidanud Euroopa Liidu Ökomärgise Komisjoniga,

ning arvestades järgmist:

Määruses (EÜ) nr 1980/2000 on sätestatud, et ökomärgise andmise erikriteeriumid, mis on koostatud Euroopa Liidu Ökomärgise Komisjoni väljatöötatud kriteeriumide alusel, kehtestatakse tooterühmade kaupa.

ON VASTU VÕTNUD KÄESOLEVA OTSUSE:

Artikkel 1

Tooterühma „puitmööbel” kuulub lahtine ja sisseehitatud mööbel, mida kasutatakse kodumajapidamises säilitamiseks, riputamiseks, lamamiseks, istumiseks, töötamiseks ja söömiseks nii sise- kui ka välistingimustes või mida kasutatakse tööga seotud eesmärgil sisetingimustes. Tööga seotud eesmärgil kasutatav mööbel hõlmab kontori- ja koolimööblit ning restoranide ja hotellide mööblit.

Järgmised tingimused peavad olema täidetud:

Artikkel 2

Selleks et puitmööblile võiks määruse (EÜ) nr 1980/2000 alusel anda ühenduse ökomärgise, peab see kuuluma käesoleva otsuse artiklis 1 määratletud tooterühma ja vastama lisas kindlaks määratud ökoloogilistele kriteeriumidele.

Artikkel 3

Tooterühmale „puitmööbel” kehtestatud ökoloogilised kriteeriumid ning nendega seotud hindamis- ja kontrollinõuded kehtivad neli aastat alates käesoleva otsuse teatavakstegemise kuupäevast.

Artikkel 4

Tooterühmale „puitmööbel” antakse halduseesmärkidel koodnumber „36”.

Artikkel 5

Käesolev otsus on adresseeritud liikmesriikidele.

(1) EÜT L 237, 21.9.2000, lk 1.

LISA

RAAMISTIK

Kriteeriumide eesmärk

Käesolevate kriteeriumide abil soovitakse vähendada puitmööbli mõju keskkonnale ja inimeste tervisele kogu selle olelustsükli jooksul.

Täpsem eesmärk on:

— kasutada säästlikumalt toodetud materjale;

— vähendada ohtlike ainete kasutamist ja saasteainete heidet;

— edendada tooteid, mille vastupidavust on katsetatud.

Hindamis- ja kontrollinõuded

Iga kriteeriumi puhul on esitatud üksikasjalikud hindamis- ja kontrollinõuded. Vajaduse korral võib kasutada ka muid katsemeetodeid kui need, mis on osutatud iga kriteeriumi puhul, tingimusel et kõnealuste meetodite samaväärsust on kinnitanud taotlust hindav pädev asutus.

Kui taotlejalt nõutakse kõnealustele kriteeriumidele vastavuse tõendamiseks dokumentide, analüüside, katseprotokollide või muude tõendite esitamist, võivad tõendusmaterjalid pärineda vastavalt vajadusele taotlejalt ja/või tema tarnija(te)lt ja/või nende tarnija(te)lt jne.

Vastavushindamist peavad võimaluse korral teostama nõuetekohaselt akrediteeritud laboratooriumid, mis vastavad standardi EN ISO 17025 üldnõuetele.

Vajaduse korral võivad pädevad asutused nõuda tõendavaid dokumente ja teha sõltumatuid kontrolle.

Pädevatel asutustel soovitatakse taotluste hindamisel ja kriteeriumidele vastavuse kontrollimisel võtta arvesse tunnustatud keskkonnajuhtimissüsteemide, nagu EMASi või standardi ISO 14001 rakendamist ning toote keskkonnadeklaratsioone (märkus: kõnealuste deklaratsioonide ja juhtimissüsteemide kasutamist ei nõuta, vaid soovitatakse).

KRITEERIUMID

Erandid

Teatavate materjalidele kehtestatud kriteeriumide puhul kohaldatakse järgmisi erandeid:

i) muud materjalid kui täispuit ja puidupõhised materjalid ning materjalid, mille suhtes ei kohaldata pinnatöötlust ega mööbli kokkupanekut käsitlevaid kriteeriume, ei pea vastama puidu ja puidupõhiste materjalide suhtes kehtivatele nõuetele, kui kõnealused materjalid moodustavad alla 3 % ökomärgisega toote kogumassist;

ii) kinnitused, nagu kruvid ja naelad, ning liuguste ja sahtlite metallosad ei pea vastama ühelegi materjalide suhtes kehtestatud kriteeriumile.

Hindamine ja kontroll. Selliste materjalide kohta, mis on vabastatud teatavatele kriteeriumidele vastamise nõudest, esitatakse asjakohane teave. Selliste materjalide protsendi arvutamisel, mis on vabastatud kriteeriumide täitmise nõudest, tuleb arvesse võtta kõnealuste materjalide kogust komposiitmaterjalides, sõltumata sellest, milline on komposiitmaterjali osakaal ökomärgisega valmis mööblis. Kogumassi arvutamisel ei võeta arvesse kinnituste massi.

1. Tootekirjeldus

Esitatakse tootekirjeldus (funktsionaalne kirjeldus, tootenimi või viitenumber; kui saadaval on ühe ja sama toote eri liigid, kirjeldatakse neid alaliike, mida taotlus käsitleb). Esitatakse teave toote kogumassi, tootes kasutatud materjalide, sealhulgas kinnituste ja tarvikute ning üksikute materjalide massi kohta.

Hindamine ja kontroll. Taotleja esitab eespool kirjeldatud teavet sisaldava tootekirjelduse pädevale asutusele.

2. Ohtlikud Ained

a) Puittootele ei ole lubatud lisada aineid ega valmistisi, mille puhul on ette nähtud või võidakse kasutuse ajal ette näha, et tuleb kasutada üht järgmistest riskilausetest (või nende kombinatsiooni): — R23: (mürgine sissehingamisel); — R24: (mürgine kokkupuutel nahaga); — R25: (mürgine allaneelamisel); — R26: (väga mürgine sissehingamisel); — R27: (väga mürgine kokkupuutel nahaga); — R28: (väga mürgine allaneelamisel); — R39 (väga tõsiste pöördumatute kahjustuste oht); — R40 (osaliselt tõendatud kantserogeenne mõju); — R42 (sissehingamisel võib põhjustada ülitundlikkust); — R43 (nahale sattudes võib põhjustada ülitundlikkust); — R45 (võib põhjustada vähktõbe); — R46 (võib põhjustada pärilikke geneetilisi kahjustusi); — R48 (pikaajalisel toimel tõsise tervisekahjustuse oht); — R49 (sissehingamisel võib põhjustada vähktõbe); — R50 (väga mürgine veeorganismidele); — R51 (mürgine veeorganismidele); — R52 (kahjulik veeorganismidele); — R53 (võib avaldada veekeskkonda kahjustavat pikaajalist toimet); — R60 (võib kahjustada sigivust); — R61 (võib kahjustada loodet); — R62 (võimalik sigivuse kahjustamise oht); — R63 (võimalik loote kahjustamise oht); — R68 (pöördumatute kahjustuste oht), mis on ette nähtud nõukogu 27. juuni 1967. aasta direktiiviga 67/548/EMÜ ohtlike ainete liigitamist, pakendamist ja märgistamist käsitlevate õigus- ja haldusnormide ühtlustamise kohta (1) (ohtlike ainete direktiiv) ja selle hilisemate muudatustega, ning võttes arvesse Euroopa Parlamendi ja nõukogu direktiivi 1999/45/EÜ (2) (ohtlike preparaatide direktiiv [termin on muutunud, uus termin: valmistised]). Teise võimalusena võib kaaluda klassifitseerimist vastavalt Euroopa Parlamendi ja nõukogu 16. detsembri 2008. aasta määrusele (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (3). Sel juhul ei tohi toorainele lisada aineid ega valmistisi, mille puhul on ette nähtud või võidakse kasutuse ajal ette näha järgmised ohulaused (või nende kombinatsioon): H300, H301, H310, H311, H317 H330, H331, H334, H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341, H370, H372.

b) Toode ei tohi sisaldada halogeenorgaanilisi sideaineid, asiridiini ja polüasiridiini ning pigmente ja lisandeid, mis põhinevad järgmistel ainetel: — plii, kaadmium, kroom (VI), elavhõbe ja nende ühendid; — arseen, boor ja vask; — tinaorgaanilised ühendid.

c) Tootes võib kasutada üksnes leegiaeglusteid, mis on matriitsi/materjali või matriitsi/materjali pinnaga keemiliselt seotud (reageerivad leegiaeglustid). Kui kasutatavatele leegiaeglustitele on lisatud mõni allpool loetletud ohulausetest, peaksid kõnealuste reaktiivsete leegiaeglustite keemilised omadused muutuma kasutamisel nii, et klassifitseerimine ühegi osutatud ohulause alla ei ole enam õigustatud. (Alla 0,1 % matriitsis/materjalis kasutatud leegiaeglustist võib säilida kasutuseelsel kujul.) — R40 (osaliselt tõendatud kantserogeenne mõju); — R45 (võib põhjustada vähktõbe); — R46 (võib põhjustada pärilikke geneetilisi kahjustusi); — R49 (sissehingamisel võib põhjustada vähktõbe); — R50 (väga mürgine veeorganismidele); — R51 (mürgine veeorganismidele); — R52 (kahjulik veeorganismidele); — R53 (võib avaldada veekeskkonda kahjustavat pikaajalist toimet); — R60 (võib kahjustada sigivust); — R61 (võib kahjustada loodet); — R62 (võimalik sigivuse kahjustamise oht); — R63 (võimalik loote kahjustamise oht); — R68 (võimalik pöördumatute kahjustuste oht), nagu on sätestatud direktiivis 67/548/EMÜ ning selle hilisemates muudatustes. Tootes ei tohi kasutada matriitsi/materjali üksnes füüsiliselt segatud leegiaeglusteid (lisatavad leegiaeglustid). Teise võimalusena võib kaaluda klassifitseerimist vastavalt määrusele (EÜ) nr 1272/2008. Sel juhul ei tohi toorainele lisada aineid ega valmistisi, mille puhul on ette nähtud või võidakse kasutuse ajal ette näha järgmised ohulaused (või nende kombinatsioon): H351, H350, H340, H350i, H400, H410, H411, H412, H413, H360F, H360D, H361f, H361d H360FD, H361fd, H360Fd, H360Df, H341. Hindamine ja kontroll. Taotleja esitab deklaratsiooni sellele kriteeriumile vastavuse kohta, koostisainete nimekirja ja seotud dokumendid (nagu ohutuskaardid).

3. Puitu Ja Puidupõhist Materjali Käsitlevad Nõuded

a) Säästev metsamajandamine

Tootja hangib säästvalt toodetud puitu ning tal on süsteem puidu päritolu kindlakstegemiseks ja kontrollimiseks ning puidu jälgimiseks alates metsast kuni esimese puidu vastuvõtukohani.

Kogu puidu päritolu dokumenteeritakse. Tootja peab tagama, et kogu puit pärineb seaduslikest allikatest. Puit ei ole pärit kaitsealadelt ega aladelt, mille suhtes on käivitatud ametlik kaitsealaks määramise menetlus, põlismetsadest ega suure kaitseväärtusega metsadest, mis on määratletud sidusrühmade menetlustes liikmesriigi tasandil, välja arvatud juhul, kui asjaomased ostud on selgelt kooskõlas liikmesriigi looduskaitse-eeskirjadega.

— Kuni 30. juunini 2011 peab turule lastavate ökomärgisega puittoodete puhul vähemalt 50 % täispuidust ja 20 % puidupõhistest materjalidest pärinema säästvalt majandatavatest metsadest, mis on sertifitseeritud vastavalt sõltumatute kolmandate isikute metsasertifitseerimiskavadele, mis vastavad nõukogu 15. detsembri 1998. aasta resolutsiooni (ELi metsandusstrateegia kohta) lõikes 15 ning selle edasistes muudatustes loetletud kriteeriumidele, või ringlusse võetud materjalidest.

— Alates 1. juulist 2011 kuni 31. detsembrini 2012 peab turule lastavate ökomärgisega puittoodete puhul vähemalt 60 % täispuidust ja 30 % puidupõhistest materjalidest pärinema säästvalt majandatavatest metsadest, mis on sertifitseeritud vastavalt sõltumatute kolmandate isikute metsasertifitseerimiskavadele, mis vastavad nõukogu 15. detsembri 1998. aasta resolutsiooni (ELi metsandusstrateegia kohta) lõikes 15 ning selle edasistes muudatustes loetletud kriteeriumidele, või ringlusse võetud materjalidest.

— Alates 1. jaanuarist 2013 peab turule lastavate ökomärgisega puittoodete puhul vähemalt 70 % täispuidust ja 40 % puidupõhistest materjalidest pärinema säästvalt majandatavatest metsadest, mis on sertifitseeritud vastavalt sõltumatute kolmandate isikute metsasertifitseerimiskavadele, mis vastavad nõukogu 15. detsembri 1998. aasta resolutsiooni (ELi metsandusstrateegia kohta) lõikes 15 ning selle edasistes muudatustes loetletud kriteeriumidele, või ringlusse võetud materjalidest.

Hindamine ja kontroll. Kõnealuste tingimuste täitmiseks peab taotleja tõendama, et kõik tema valmistatavad ökomärgisega puittooted vastavad pärast kriteeriumis märgitud kuupäeva esmakordsel turule laskmisel asjakohastele sertifitseeritud puidu osakaalu käsitlevatele nõuetele. Kui seda ei ole võimalik tõendada, annab pädev asutus välja loa ökomärgise kasutamiseks selleks ajavahemikuks, mille puhul on vastavust võimalik tõendada. Taotleja esitab puidu tarnijalt saadud asjakohased dokumendid, milles on märgitud mööbli tootmisel kasutatud puidu liigid, kogused ja täpne päritolu. Taotleja esitab asjakohase(d) sertifikaadi(d), milles tõendatakse, et asjaomane sertifitseerimiskava vastab täpselt nõukogu 15. detsembri 1998. aasta resolutsiooni (ELi metsandusstrateegia kohta) lõikes 15 sätestatud nõuetele.

Mõiste määratlus. Puidupõhine materjal on materjal, mille valmistamiseks on omavahel liimainete ja/või liimidega ühendatud üks või mitu järgmist materjali: puidukiud ja/või raiutud või lõigatud puitlaastud, ja/või metsadest ja istandikest pärit puidujäägid, saematerjal, paberimassi/paberi tootmise jäägid ja/või ringlusse võetud puit. Puidupõhiste materjalide hulka kuuluvad kõvad puitkiudplaadid, puitkiudplaadid, keskmise tihedusega puitkiudplaadid, puitlaastplaadid, orienteeritud kihtidega plaadid, vineer ja täispuidust paneelid. Mõiste „puidupõhine materjal” hõlmab ka komposiitmaterjale, mis on valmistatud plastmaterjali, plastlaminaadi, metalli või muu pinnakattematerjaliga kaetud puidupõhistest paneelidest, ning valmis- ja pooltöödeldud puidupõhiseid paneele.

Valmis või pooltöödeldud puidupõhised materjalid ning plastmaterjali, plastlaminaadi, metalli või muu pinnakattematerjaliga kaetud puidupõhised materjalid peavad lisaks käesolevas punktis kehtestatud kriteeriumidele vastama ka pinnatöötlust käsitlevatele kriteeriumidele.

b) Ringlusse võetud puidukiud

Pärast tarbimist ringlusse võetud puit, puitlaastud või puidukiud, mida kasutatakse puidupõhiste materjalide tootmisel, peavad vastama vähemalt EPF tööstusstandardi nõuetele, mis on esitatud 24. oktoobri 2002. aasta dokumendi „EPF Standard for delivery conditions of recycled wood” punktis 6. Nimetatud punktis esitatud standardtabel on lisatud ka liitesse.

Hindamine ja kontroll. Esitatakse deklaratsioon selle kohta, et puidupõhiste materjalide tootmisel kasutatakse pärast tarbimist ringlusse võetud puitu. Lisaks esitatakse katsetulemused, et tõendada liites sätestatud piirväärtuste järgimist.

c) Immutus- ja puidukaitsevahendid

i) Sisetingimustes kasutatavat mööblit ei immutata. Muu mööbli puhul kasutatud immutus- ja puidukaitsevahendeid peavad vastama ohtlike ainete suhtes kehtestatud nõuetele (punkt 2).

ii) Pärast puude langetamist ei tohi täispuitu töödelda ainete ega valmististega, mis sisaldavad järgmistesse nimekirjadesse kantud aineid: — taimekaitsevahendite ohtlikkusel põhineva WHO klassifikatsiooni (WHO recommended classification of pesticides by hazard) ohuklass 1a (eriti ohtlik); — taimekaitsevahendite ohtlikkusel põhineva WHO klassifikatsiooni ohuklass 1b (väga ohtlik).

Lisaks tuleb puidu töötlemisel järgida nõukogu direktiivide 79/117/EMÜ (4) ja 76/769/EMÜ (5) sätteid.

Hindamine ja kontroll. Taotleja esitab deklaratsiooni, mis tõendab vastavust kõnealusele kriteeriumile, kasutatud ainete nimekirja ning iga aine kohta ohutuskaardi.

d) Ohtlike ainete ja valmististe kasutamine puidupõhiste materjalide tootmisel

Lisaks ohtlikke aineid käsitlevas punktis 2 esitatud nõuetele peavad kõik puidupõhiste materjalide tootmisel kasutatud ained ja valmistised vastama järgmistele nõuetele.

i) Esmast puitu ei tohi töödelda ainete ega valmististega, mis sisaldavad järgmistesse nimekirjadesse kantud aineid: — taimekaitsevahendite ohtlikkusel põhineva WHO klassifikatsiooni (WHO recommended classification of pesticides by hazard) ohuklass 1a (eriti ohtlik); — taimekaitsevahendite ohtlikkusel põhineva WHO klassifikatsiooni ohuklass 1b (väga ohtlik). Lisaks tuleb puidu töötlemisel järgida direktiivide 79/117/EMÜ ja 76/769/EMÜ sätteid.

ii) Vaba formaldehüüdi sisaldus paneelides kasutatud toodetes või valmististes ei tohi ületada 0,3 massiprotsenti. Vaba formaldehüüdi sisaldus vineeritahvlites või lamineeritud puitpaneelides kasutatud side- ja liimainetes ning liimides ei tohi ületada 0,5 massiprotsenti.

Hindamine ja kontroll. Taotleja esitab asjakohased deklaratsioonid, millega tõendatakse, et eespool nimetatud nõuded on täidetud. Puidupõhiste materjalide tootmisel kasutatud keemiliste ainete kohta esitatakse materjali ohutuskaart või samaväärsed dokumendid, mis sisaldavad teavet kõnealuste ainete klassifitseerimise kohta tervisele ohtlike omaduste alusel.

e) Puidupõhiste töötlemata materjalide formaldehüüdiheide

Puidupõhiseid materjale on lubatud mööblis kasutada üksnes juhul, kui need vastavad järgmistele nõuetele.

i) Puitlaastplaat: töötlemata või pinnakattematerjaliga katmata puitlaastplaadi formaldehüüdiheide ei ületa 50 % piirväärtusest, mis standardi EN 312 kohaselt võimaldab kõnealust puitlastplaati klassifitseerida kvaliteediklassi E1. Hindamine ja kontroll. Taotleja ja/või tarnija esitab tõendid selle kohta, et puidupõhised materjalid vastavad kõnealusele nõudele vastavalt Euroopa standardile EN 312-1.

ii) Puitkiudplaat: kasutatud puitkiudplaadi mõõdetud formaldehüüdisisaldus ei ületa 50 % piirväärtusest, mis standardi EN 622-1 kohaselt võimaldab kõnealust puitkiudplaati klassifitseerida kvaliteediklassi A. Kvaliteediklassi A puitkiudplaadid on siiski lubatud juhul, kui need ei ületa 50 % kõikidest asjaomases tootes kasutatud puit- ja puidupõhistest materjalidest. Hindamine ja kontroll. Taotleja ja/või tarnija esitab tõendid selle kohta, et puidupõhised materjalid vastavad kõnealusele nõudele vastavalt Euroopa standardile EN 622-1.

f) Geneetiliselt muundatud puit

Toode ei tohi sisaldada geneetiliselt muundatud puitu.

Hindamine ja kontroll. taotleja esitab deklaratsiooni selle kohta, et geneetiliselt muundatud puitu ei ole kasutatud.

4. Pinnatöötlust Käsitlevad Kriteeriumid

Pinnatöötlus on mööblieseme üksikute osade või kogu mööblieseme pinnatöötlusprotsess.

a) Pinnatöötlus plastmaterjali ja metallidega

Plastmaterjali ja metalli võib mööbliesemes olla kuni 2 % selle kogumassist. Plastmaterjal ja metallid peavad vastama punkti 2 kohastele ohtlikke aineid käsitlevatele kriteeriumidele.

Hindamine ja kontroll: Taotleja esitab asjakohased dokumendid kõnealustele kriteeriumidele vastavuse kohta.

b) Pinnatöötlus muude materjalidega kui plastmaterjal ja metallid

Käesolev kriteerium käsitleb mööbli ja puitmaterjalide katmist pinnakattematerjaliga.

i) Ohtlikud ained ja valmistised (sealhulgas lenduvate orgaaniliste ühendite sisaldus)

Kõik kasutatud materjalid, ained ja valmistised peavad vastama punkti 2 kohastele ohtlikke aineid käsitlevatele nõuetele.

Hindamine ja kontroll. Taotleja esitab deklaratsiooni kõnealusele kriteeriumile vastavuse kohta, koostisainete nimekirja ja seotud dokumendid (nagu materjali ohutuskaardid).

Lisaks peavad keemilised ained, mille tootja/tarnija on klassifitseerinud keskkonnaohtliku ainena kooskõlas ühenduse klassifitseerimise süsteemiga (direktiivi 67/548/EMÜ 28. muudatus), vastama ühele järgmisest kahest piirväärtusest:

— Pinnatöötluseks kasutatavatesse ainetesse ja valmististesse ei tohi lisada keemilisi aineid, mis direktiivi 1999/45/EÜ kohaselt on klassifitseeritud keskkonnaohtliku ainena. Siiski võivad tooted sisaldada kuni 5 % nõukogu direktiivis 1999/13/EÜ (6) määratletud lenduvaid orgaanilisi ühendeid (lenduv orgaaniline ühend on orgaaniline ühend aururõhuga vähemalt 0,01 kPa temperatuuril 293,15 K või analoogse volatiilsusega konkreetsetes kasutamistingimustes). Kui toodet on vaja lahjendada, ei tohi lahjendatud toote sisaldus ületada eespool nimetatud piirväärtusi.

— Direktiivi 1999/45/EÜ kohaselt keskkonnaohtliku ainena klassifitseeritud ainete (märg värv/lakk) kogus ei ületa 14 g töödeldava pinna ruutmeetri kohta ning lenduvate orgaaniliste ühendite (märg värv/lakk) kogus ei ületa 35 g ruutmeetri kohta.

Hindamine ja kontroll. Taotleja esitab deklaratsiooni kõnealusele kriteeriumile vastavuse kohta ning asjakohased tõendavad dokumendid, sealhulgas:

— tootes sisalduvate ainete täielik loetelu, teave kasutatud koguste kohta ning kõnealuste ainete CASi numbrid;

— katsemeetodid ja katsete tulemused kõikide tootes sisalduvate ainete kohta vastavalt direktiivile 67/548/EMÜ;

— deklaratsioon selle kohta, et andmed kõikide tootes sisalduvate ainete kohta on esitatud;

— kihtide arv ja kihis kasutatud aine kogus ruutmeetri kohta.

Kasutusviis

Pinna töötlemiseks kasutatud toote kulu ja tarbitud koguse arvutamiseks kasutatakse järgmisi tõhususe standardnäitajaid: pihustusseade (ilma ringlusse võtmiseta) 50 %, pihustusseade (koos ringlusse võtmisega) 70 %, elektrostaatiline pihustamine 65 %, koonus/ketaspihustamine 80 %, rullpinnakatmine 95 %, lauspinnakatmine 95 %, vaakumpinnakatmine 95 %, sissekastmine 95 %, loputamine 95 %.

c) Formaldehüüd

Formaldehüüde eraldavate ning pinnatöötluseks kasutatavate ainete ja valmististe formaldehüüdiheide peab olema alla 0,05 ppm.

Hindamine ja kontroll. Taotleja ja/või tarnija esitab deklaratsiooni selle kohta, et eespool nimetatud nõue on täidetud, ning teabe pinnatöötluseks kasutatud vahendi koostise kohta (nt materjali ohutuskaardid).

d) Plastifikaatorid

Kui tootmisprotsessis kasutatakse plastifikaatorit, peavad ftalaadid vastama punkti 2 kohastele ohtlikke aineid käsitlevatele nõuetele.

Lisaks ei tohi tootes kasutada di-n-oktüülftalaate (DNOP), diisononüülftalaate (DINP) ega diisodetsüülftalaate (DIDP).

Hindamine ja kontroll. Taotleja esitab deklaratsiooni kõnealusele kriteeriumile vastavuse kohta.

e) Biotsiidid

Lubatakse kasutada üksnes biotsiide, milles sisalduvad toimeained on kantud Euroopa Parlamendi ja nõukogu direktiivi 98/8/EÜ (7) IA lisasse ning mida on lubatud kasutada mööbli valmistamisel.

Hindamine ja kontroll. Taotleja esitab deklaratsiooni selle kohta, et kõnealuse kriteeriumi nõuded on täidetud, ning kasutatud biotsiidide nimekirja.

5. Mööbli Kokkupanekut Käsitlevad Kriteeriumid

Käesolev kriteerium on seotud kokkupanemiseks vajaliku mööbliosade liimimisega (liimained).

a) Lisa- ja sideainetes sisalduvad ohtlikud ained

Lisa- ja sideained peavad vastama punkti 2 kohastele ohtlikke aineid käsitlevatele nõuetele.

Hindamine ja kontroll. Taotleja esitab asjakohased deklaratsioonid, millega tõendatakse, et eespool nimetatud nõuded on täidetud. Mööbli kokkupanemisel kasutatud iga keemilise aine kohta esitatakse materjali ohutuskaart või samaväärsed dokumendid, mis sisaldavad teavet kõnealuste ainete klassifitseerimise kohta tervisele ohtlike omaduste alusel. Vaba formaldehüüdi sisalduse kohta esitatakse katseprotokollid või tarnija deklaratsioon.

b) Lenduvad orgaanilised ühendid

Lenduvate orgaaniliste ühendite sisaldus mööbli kokkupanemisel kasutatud liimainetes ei tohi ületada 5 massiprotsenti. (Lenduv orgaaniline ühend on orgaaniline ühend aururõhuga vähemalt 0,01 kPa temperatuuril 293,15 K või analoogse volatiilsusega konkreetsetes kasutamistingimustes).

Hindamine ja kontroll. Taotleja esitab deklaratsiooni, millele on märgitud kõik mööbli kokkupanemisel kasutatud liimained ning millest ilmneb, et kõnealune kriteerium on täidetud.

6. Lõpptoodet Käsitlevad Kriteeriumid

a) Vastupidavus ja ohutus

Toode peab vastama selle kasutuse suhtes kohaldatavatele EN standardi nõuetele, mis käsitlevad vastupidavust, tugevust, ohutust ja stabiilsust. Kui EN standard puudub, kohaldatakse ISO standardite nõudeid. Kui EN või ISO standard puudub, hindab sõltumatu katseasutus toote vastupidavust, tugevust, ohutust ja stabiilsust toote konstruktsiooni ja kasutatud materjalide alusel.

Kasutusjuhendis esitatakse vastupidavuse hindamisel kasutatavate normide ja standardite nimekiri.

Kuna vastupidavust käsitlev kriteerium on oluline, kavatseb ELi Ökomärgise Komisjon toote vastupidavuse hindamise parandamiseks edendada vastupidavust käsitlevate EN standardite vastuvõtmist nii, et need oleksid kättesaadavad olemasolevate kriteeriumide järgmise läbivaatamise ajal.

Hindamine ja kontroll. Tootja esitab deklaratsiooni ning dokumendid akrediteeritud asutuse kasutatud katsemeetodite ja katsetulemuste kohta.

b) Hooldus

Tooteid peab olema võimalik hooldada ilma orgaanilisi lahusteid kasutamata.

Tootja tagab, et mööbli osi (originaalosi või samaväärse funktsiooniga osi) on võimalik tellida kogu selle tööstusliku tootmise ajal ning viis aastat pärast asjaomase tooterühma tootmise lõpetamise kuupäeva.

Hindamine ja kontroll. Taotleja ja/või tarnija esitab deklaratsiooni ning dokumendid selle kohta, et kõnealune kriteerium on täidetud.

c) Ringlussevõtt ja jäätmed

Toode peab olema kergesti ringlusse võetav. Tarbijale antakse üksikasjalik kirjeldus selle kohta, milline on kõige parem võimalus toote kõrvaldamiseks (taaskasutus, ringlussevõtt, tagasivõtmine taotleja poolt, energiatootmine), järjestatuna vastavalt nende keskkonnamõjule. Iga võimaluse juurde märgitakse selgelt, milliseid ettevaatusabinõusid tuleb keskkonnamõju vähendamiseks kasutada.

Hindamine ja kontroll. Taotleja ja/või tarnija esitab tarbijale antava teabe näidise ning põhjendab selles esitatud soovitusi.

d) Teave tarbijatele

Ökomärgisega tootele lisatakse järgmine teave:

— teave otstarbele vastavuse kohta selle alusel, kas toodet kasutatakse kodumajapidamises või kutsealases tegevuses (väike või suur koormus, kasutamine sise- või välistingimustes);

— puhastus- ja hooldusteave;

— kui tootes on kasutatud klaasi, siis juhised selle kohta, kuidas kahjustatud või katkist klaasi on tootja või jaemüüja kaudu võimalik asendada;

— juhis selle kohta, et vana mööbli ja materjali kõrvaldamiseks parima võimaluse leidmiseks tuleks küsida nõu kohalikelt omavalitsustelt;

— juhised mööbli kokkupanemiseks;

— vajaduse korral ergonoomika seisukohast parim kasutusviis;

— kasutatud täispuidu liigid;

— teave välistingimustes kasutamiseks ette nähtud toodete puhul kasutatud töötlemis- ja puidukaitsevahendite (keemilised, bioloogilised või füüsikalised) kohta;

— soovitus selle kohta, et tarbija kasutaks mööbli hooldamiseks ELi ökomärgisega tooteid.

Hindamine ja kontroll. Taotleja esitab ökomärgisega tootele lisatud teabematerjali näidise.

e) Lõpptoote pakendamine

Pakend peab vastama järgmistele nõuetele.

i) Pakend peab olema valmistatud ühest järgmistest materjalidest: — kergesti ringlusse võetav materjal; — taastuvatest allikatest pärit materjal; — taaskasutamiseks ette nähtud materjalid (nt tekstiilkatted).

ii) Kõiki materjale peab olema lihtne käsitsi eraldada ringlusse võetavateks mööbliosadeks, mis sisaldavad vaid üht materjali (nt kartong, paber, plastmaterjal, tekstiil).

Hindamine ja kontroll. Taotlusele lisatakse toote pakendi kirjeldus ja asjakohane deklaratsioon kõnealustele kriteeriumidele vastavuse kohta.

f) Pakendil esitatav teave

Pakendile lisatakse järgmine tekst:

„Lisateave sellele tootele lillemärgi andmise kohta veebilehel http://www.ecolabel.eu”

Pakendile ja kasutusjuhendisse märgitakse järgmine (või samaväärne) tekst:

„Täpsemat teavet saab ELi ökomärgise veebisaidilt. Lisateave järgmisel aadressil: taotleja tarbijakaitse osakonna nimi ja aadress.”

Hindamine ja kontroll. Taotleja esitab toote pakendi ja kasutusjuhendi näidise, tootele lisatud teabe näidise ja deklaratsiooni kõnealuse kriteeriumi igale osale vastavuse kohta.

g) Ökomärgisel esitatav teave

Ökomärgise 2. lahtrisse märgitakse järgmine tekst:

— säästvalt majandatud metsadest pärit puit;

— ohtlike ainete sisaldus piiratud;

— toote vastupidavust on testitud.

Hindamine ja kontroll. Taotleja esitab toote pakendi näidise, millel on ökomärgis, ja deklaratsiooni kõnealusele kriteeriumile vastavuse kohta.

(1) EÜT 196, 16.8.1967, lk 1.

(2) EÜT L 200, 30.7.1999, lk 1.

(3) ELT L 353, 31.12.2008, lk 1.

(4) EÜT L 33, 8.2.1979, lk 36.

(5) EÜT L 262, 27.9.1976, lk 201.

(6) EÜT L 85, 29.3.1999, lk 1.

(7) EÜT L 123, 24.4.1998, lk 1.